讀劉義門碑
作者：張侃
朝代：宋

paragraphs: 深秋檢旱步田隄，天清日懶風緩吹。
行行不覺筋力倦，前山數鴈带斜飛。
老農指點前頭路，便是義門植碑處。
義門當日篤於親，十世同居無異語。
可憐年遠子孫微，頼有此碑名未虧。
子孫能守前人志，田雖一畝不忍離。
斂襟讀碑幾百字，重歎今人深有愧。
老農耕田莫深鋤，臺高要記義門居。